runetrust/blame-folketinget-dk huggingface dataset:
Henrik Frandsen (M), 2023-12-07:
Der er det jo kommunerne, der har det afgørende ord, der er det kommunerne, der er planmyndighed, og der er det dem, der beslutter, om de vil have det eller de ikke vil have det.
Så der bliver kommunerne i hvert fald hørt.
Jeg havde i går også fornøjelsen af at sidde i panel til en konference om klog energi sammen med Lemvigs borgmester, Erik Flyvholm, og der er ingen tvivl om, at Lemvig Kommune i den grad arbejder positivt med den grønne dagsorden.
Her er de selvfølgelig kritiske, det er jeg med på.
Kim Edberg Andersen (NB), 2023-12-07:
Det er lidt vildt, hvad man nogle gange hører.
Ordføreren kan godt se, at i forhold til kommercielle vindmølleparker skal kommunerne høres, men ikke testvindmøller – det var det, han mente – og så vil jeg godt vide, hvad forklaringen er.
Hvad er forskellen på en vindmølle, der snurrer rundt, fordi der bliver testet, og en, der snurrer rundt, fordi den laver energi?
Altså, det må være det samme.
Det er typisk den der snak, man hører fra Moderaterne hver eneste gang.
Ordføreren var også inde på det her med fugleliv, men der står jo her, at vi ved, at det her kommer til at koste fugleliv.
Så jeg ved ikke, om ordføreren lige læste den del af det.
Og så er der den her lillebitte problemstilling med kompensation, hvor man også lige svingede sig op, og der er vi tilbage til det med det kommercielle kontra test, for hvis det havde været en vindmølle, man tjente penge på, havde man jo faktisk fået mere i kompensation.
Så vil ordføreren ikke lige rulle den der forklaring tilbage, og så sige noget, som danskerne kan forstå, og ikke bare komme med sådan noget snak, fordi man så igen fra Moderaternes side har tænkt: Big business – vi sætter en vindmølle op, og så er det bare ærgerligt med dem, der bor i området; de har godt nok altid været medspillere på den grønne omstilling, men nu skal de mærke, at det er Moderaterne, der sidder på magten?
Henrik Frandsen (M), 2023-12-07:
Nu tror jeg ikke, jeg kan nå at svare på alle de spørgsmål, der blev stillet, men jeg går til det sidste først.
Ja, vindmølleindustrien er big business i Danmark, og det skal vi være glade for.
Det giver 30.000 direkte arbejdspladser plus 60.000 afledte arbejdspladser og rigtig mange af dem i landdistrikter.
Det er derfor, det er så væsentligt, at vi får etableret et testcenter for store vindmøller.
Og et testcenter for store vindmøller er i virkeligheden ikke grøn omstilling; det er i virkeligheden erhvervspolitik.
Det er for at understøtte, at vi har et kæmpestort vindmølleerhverv.
Når vi så opstiller vindmøllerne kommercielt i vindmølleparker, og når vi etablerer solcelleparker, er det af kommercielle hensyn, og så gælder der nogle helt andre regler.
Og jeg kender rigtig mange borgere, der egentlig gerne vil have grøn energi i deres nærområde.
Kim Edberg Andersen (NB), 2023-12-07:
Jamen dem er der masser af.
Nogle af dem bor i Fjaltring, og de er jo så ved at blive skubbet væk fra hus og hjem, fordi de var så dumme at være medspillere på det her, og alligevel fandt de ud af, er det ikke betød noget, når det drejede sig om erhverv.
Jeg glæder mig til, at Moderaterne finder på, at der skal være en eller anden anden form for erhverv, som er big business, og at de så lægger det et eller andet sted, hvor danskerne bare må leve med det.
Jeg synes bare, det er påfaldende.
Jeg mangler, at alle de her store bypartier tænker: Vi laver et testcenter her ved København, sådan at københavnerne også lige kan se, hvor høj en vindmølle på 300 m er.
Men det kommer jo ikke til at ske, for det er der, hvor man skal have stemmerne.
Og tilsyneladende er man ligeglad med dem, som faktisk er gået forrest i den grønne omstilling.
Det er alle de mennesker, man nu generer, fordi man ikke gider at se på at flytte én enkelt vindmølle.
Henrik Frandsen (M), 2023-12-07:
Jeg bor selv i et landdistrikt.
Jeg har hele mit liv boet på landet minus et enkelt år eller noget i den retning, så jeg kender udmærket forholdene i landdistrikterne.
Der ligger enorme muligheder for udvikling i vindmøller, i solcelleparker og alt muligt andet.
Så er det korrekt, at der, for at det kan lade sig gøre, skal være et testcenter, for at vindmølleindustrien også kan levere de arbejdspladser, de skal, og det er det, vi snakker om i dag.
Peter Kofod (DF), 2023-12-07:
Tak for det.
Det er lidt, som om det i de her år på en måde er kludret lidt sammen i forhold til den balance, for det er, som om hensynet til hele klimadelen, hensynet til meget store og høje vindmøller og hensynet til den industri, der ligger bag – og jeg forstår godt den diskussion, som ordføreren taler om, for jeg bor også i et landdistrikt – er ved at skubbe miljødelen, den danske natur, glæden ved trækfugle eksempelvis og den slags fuldstændig i grøften.
Det er egentlig et meget åbent spørgsmål, jeg vil stille Moderaternes ordfører: Har man ikke også den diskussion i ordførerens parti?
Kan ordføreren måske godt genkende den bekymring, som jeg føler at jeg sidder med, og som jeg føler at mange mennesker der, hvor jeg bor, sidder med, nemlig at hensynet til det, man vel efterhånden kan kalde for en klimareligion, er blevet så tungt og så stort, at det skygger for en vigtig dagsorden om rigtig natur?
Henrik Frandsen (M), 2023-12-07:
Nu vil jeg ikke kalde det en klimareligion.
Jeg vil faktisk kalde det et fremtidigt væksteventyr, vi sidder på i Danmark, hvis vi kan få udbygget den vedvarende energi så meget, som der er planer om.
Og ja, det kræver en afvejning af klimahensyn, miljøhensyn, naturhensyn osv., ligesom det gør med rigtig mange andre ting.
Sådan er det bare, og der er det klart, at man skal finde den rigtige balance mellem de hensyn.
Det er jo en diskussion, der pågår lige nu: Er det flagermus, eller er det vindmøller, der skal veje tungest?
Der tænker jeg egentlig, at vi, hvis vi kan føre den til ende, kan havne det rigtige sted.
Peter Kofod (DF), 2023-12-07:
Min bekymring er måske, at vi ender med at plastre Danmark til med solceller eller vindmøller på steder, hvor ingen har lyst til at bo.
Ordføreren bor jo selv meget tæt på et område, hvor vi intensivt diskuterer et andet testcenter med nogle meget, meget høje vindmøller også.
I virkeligheden spekulerer jeg på: Vil vi om 15-20 år kigge tilbage og tænke, at det var nogle meget, meget dyre investeringer, vi fik lavet dengang?
Der sidder vi måske med en anden teknologi, det kunne være moderne kernekraft, og så kigger vi tilbage og tænker: Det var godt nok meget, vi desværre fik skændet vores smukke landskab med.
Er det ikke også en diskussion, Moderaterne har?
Henrik Frandsen (M), 2023-12-07:
Jeg er ikke bekymret for, at vi udbygger den vedvarende energi.
Jeg ved også, der bliver diskuteret kernekraft, og specielt i hr. Peter Kofods parti bliver der diskuteret kernekraft.
Med den placering, vi har, og med det havområde, vi har ude i Nordsøen, er den store mulighed for Danmark i forhold til at bidrage til den grønne omstilling for mig at se at få skabt et erhvervseventyr i fremtiden, ved at vi investerer massivt i vedvarende energi.
Henrik Frandsen (M), 2023-12-07:
Mange tak.
Jeg synes, jeg vil spørge tilbage, for fru Susie Jessen er jo så flink at stille spørgsmål, hver gang jeg er på talerstolen, så nu kommer der et tilbage.
Ordføreren starter sin tale med at sige: Der er åbenbart tale om et væksteventyr.
Og anerkender Danmarksdemokraterne ikke, at langt hovedparten af arbejdspladserne i den danske vindmølleindustri faktisk ligger i de områder, hvor vi så samtidig også rejser vindmøllerne, så der er en rigtig god sammenhæng lige præcis der?
Susie Jessen (DD), 2023-12-07:
Jo, det anerkender vi, og jeg tror også, at vi, der bor ude på landet, godt ved, hvor vigtig vindmølleindustrien er for landdistrikterne.
Det er jeg fuldstændig enig med ordføreren i.
Men når ordførerens parti og ordførerens minister på området siger, at vi skal være strømførende i hele Europa, og når der skal være en firedobling af den vedvarende energi på land, uden at man overhovedet tager hensyn til borgerne – der er ikke blevet lavet en politisk målrettet plan for det her område – så går det galt.
Der er rigtig mange borgere derude i landet allerede nu, der føler sig tromlet.
Der er borgermøder, og folk er i oprør derude, og der er ikke engang en brøkdel af den her vedvarende energi, der er blevet sat op endnu.
Der er store udfordringer.
Jeg føler ikke, man tager det her alvorligt inde fra Folketingets side.
Man lytter ikke til borgerne, man lytter ikke til de protester, der er.
Man giver nogle kompensationer her og der, men helt ærligt: Det er ikke nok, og der er ikke en politisk plan.
Der er opsættere, der er kommuner, og der er en stat, der er i gang med at tromle grøn energi ud over hele vores land uden at lytte til danskerne.
Det er jo ikke så længe siden – jeg tror, det var i sidste uge – vi herinde i salen havde landdistriktsredegørelsen, hvor ordføreren sagde, at det er meget vigtigt for ordføreren, at kommunerne bliver hørt, og at man ikke gør noget herindefra, uden at kommunerne siger ja.
Det hørte jeg ordføreren sige sidst i forbindelse med landdistriktsredegørelsen.
Nu sidder vi med et høringssvar fra Lemvig Kommune her, som faktisk føler sig tromlet, og som ikke føler, at de bliver kompenseret godt nok.
Hvordan hænger de to ting sammen i ordførerens verden?
Hans Christian Schmidt (V), 2023-12-07:
Jeg kigger meget gerne på det, og jeg er jo også en af dem, der mener, at vindmølleopstillerne bør spille en meget stor rolle i det her.
Man skal jo ikke tage fejl af, at det jo er vindmølleopstillerne, som gerne vil have et testcenter, og når man så får et testcenter, er man jo også nødt til at tage ansvar og være med til at sørge for, at borgerne også føler sig godt behandlet.
Det synes jeg vi alle sammen har et ansvar for, så jeg ser gerne på det, og så må vi se, hvor langt vi kommer.
Søren Egge Rasmussen (EL), 2023-12-07:
Nu fremhævede ordføreren, at det er vigtigt, at vi har de her testpladser, og det er jo helt korrekt.
Hans Christian Schmidt (V), 2023-12-07:
Hvad angår det forslag, tror jeg, vi skal vente, til forslaget kommer, men jeg forstår jo godt, hvad det er, spørgeren spørger om her.
Derfor vil jeg svare meget kort, at jeg har det ret svært med vindmøller på den størrelse – det har jeg – også fordi jeg nogle gange har set, hvor højt det i virkeligheden er.
Hvis befolkningen har været vant til ingenting at kunne i et område og vi så som myndighed kommer og pludselig kan alt, vil man have en meget lille forståelse for det.
For det er da overraskende, at når en offentlig myndighed ønsker noget, kan det godt lade sig gøre, men når vi andre gør, kan det ikke lade sig gøre.
Så der kommer vi altså også til at kigge meget på de sager, og vi kommer til at lytte meget til de borgere.
Søren Egge Rasmussen (EL), 2023-12-07:
Ja, men det er jo sådan en sag, hvor man ikke kun skal lytte til borgerne.
Man skal også lytte til Vesterhavet og UNESCO's verdensnaturarv.
Og hvem taler naturens sag?
Hans Christian Schmidt (V), 2023-12-07:
Jeg synes, det var nogle gode pointer, spørgeren havde her.
Så der vil jeg bare sige, at jeg synes, det lyder helt fornuftigt, at man også lytter til havet.
Vi, der bor tæt på, elsker det jo særlig højt, men det er der også mange andre der gør.
Astrid Carøe (SF), 2023-12-07:
Tak for det.
Jeg har æren af lige at være vikar for vores klimaordfører, Signe Munk, her til aften.
Hun måtte desværre være et andet sted i aften.
I Danmark kan vi være stolte af, at vi er et foregangsland inden for vindenergi.
Vi er det land i verden, der kan dække den største andel af vores elproduktion med grøn strøm fra vindmøller.
Vores vindsucces blev født ud af det tætte samarbejde mellem innovative hjerner og ambitiøse politikere.
Samlet beskæftiger vindmøllebranchen mere end 30.000 årsværk.
Det er gode arbejdspladser ude i landet, særlig i det vestjyske, og de producerer alt fra vinger og vindmølletårne til elektriske systemer til kontrol af turbiner.
De to testcentre i Høvsøre og Østerild har været centrale i at sikre Danmarks stilling på vindområdet, og testcentrene er en hovedårsag til, at fabrikanternes udviklingsafdelinger er placeret og bibeholdes i Danmark.
Det er vigtigt.
Diskussionen om at tilpasse Testcenter Høvsøre og de kommende diskussioner om et tredje testcenter handler om at bibeholde og udvikle vindmøllebranchen og dermed danske grønne arbejdspladser.
Holder vi ikke trit med konkurrenterne, vil nogle af arbejdspladserne i bedste fald forlade Danmark og flytte til andre dele af Europa, og i værste fald kan vindmøllebranchen ende på samme måde som solcellemarkedet, hvor Kina overtager produktionen og Europa igen vil være afhængig af andre stater for at udbygge og vedligeholde sin energiforsyning.
Derfor støtter SF op om den nødvendige udvikling af Testcenter Høvsøre.
Den nye lov her gør det nemlig muligt at opstille vindmøller med en højde på op til 275 m, sådan at vi kan teste nye modeller og sikre Danmarks førerposition inden for grøn teknologi, samtidig med at vi styrker den grønne omstilling.
Det har i arbejdet med lovforslaget været vigtigt for os i SF, at vi i lovgivningen husker på både naturen og naboerne til vindmøllerne.
Derfor er det så vigtigt, at der etableres nye naturområder for at sikre nye levesteder til bl.a. fuglearter, som påvirkes.
Vi er tilfredse med tiltagene, om end vi havde ønsket endnu mere.
Desuden har vi været optaget af, at naboerne til de høje vindmøller oplever en rimelig økonomisk håndsrækning.
Det sker nu med en årlig VE-bonus på 7.000 kr. – vel at mærke skattefri – og nemmere adgang til at få opkøbt boliger inden for en afstand af 1,2 km fra møllerne.
Susie Jessen (DD), 2023-12-07:
Tak for ordet.
Vi plejer at have diskussioner på ligestillingsområdet, så nu prøver vi lige på landdistriktsområdet.
Jeg har et enkelt spørgsmål, og det er sådan lidt generelt.
Nu ser vi jo bl.a. i Høvsøre, at man vil lave højere vindmøller.
Vi ser nede i Vadehavet, at man vil lave 450 m høje vindmøller.
Vi ser, at der skal være en firedobling af vedvarende energi på land over de kommende år.
Jeg ved, at SF ligesom Danmarksdemokraterne også har et hjerte for landdistriktspolitikken, og jeg vil gerne sige tak for det samarbejde, vi har haft der.
Men hvordan vil SF så helt generelt set
sikre, at det også i fremtiden er attraktivt simpelt hen at bo i et landdistrikt?
Eller er det urealistisk med den her firedobling af vedvarende energi på land, når der samtidig bor folk, som skal bo og leve i den grønne omstilling, og som jo også i høj grad er der, på grund af at man åbner vinduerne om morgenen og kigger ud over naturen?
Man er der jo ikke for at kigge ud over en stålpark.
Så jeg kunne bare godt tænke mig helt generelt at høre fra SF, hvordan man vil sikre, at borgerne også i fremtiden har lyst til at bo på landet.
Astrid Carøe (SF), 2023-12-07:
Tak for spørgsmålet.
Måske skal jeg lige igen understrege, at jeg jo ikke er ordfører på det her område.
Jeg synes, at spørgeren skal tage diskussionen videre med både vores klimaordfører og ordfører for landdistrikter.
Når det så er sagt, deler vi også bekymringen og er meget opmærksomme på at sikre, at der er mere natur i Danmark.
Der er mangel på natur i Danmark; vi er et af de lande i verden, der har allermindst natur pr. kvadratmeter, så det skal vi selvfølgelig have noget mere af.
Og vi er opmærksomme på, at hvis der kommer områder tæt på borgerne, hvor der vil blive opbygget grøn energi, så får borgerne også noget ud af det.
Det har vi prøvet at sikre med både det her forslag, men også andre forslag, vi har fremsat.
Kim Edberg Andersen (NB), 2023-12-07:
Tak for det, og tak til ordføreren.
Jeg ved, ordføreren ikke normalt er ordfører på området, så det tager jeg hensyn til.
Jeg vil gerne høre om noget sådan mere generelt.
Nu nævnte ordføreren selv beløbet, og det er mindre end det, man ville få, hvis det var en vindmølle i drift.
Så ville man faktisk få et større beløb for typisk mindre møller, fordi det er på land, og det er noget af problemstillingen ved det her lovforslag.
Det er, om SF, som er fortalere for den her klimaomstilling, ikke er bekymret for nogle af de her ting.
Altså, vi går på kompromis med Natura 2000, og vi går på kompromis med at lytte til borgerne, som egentlig har været velvillige, i området.
Er man ikke bekymret for, om man er velvillig nok fra regeringens side i forhold til at lytte til de der ganske få lokale protester, men også at komme ud som den tidligere ordfører og forklare, hvorfor det er sådan, at når staten kommer, er Natura 2000 lige pludselig ikke så vigtigt, og så kan man lige pludselig godt, men hvis du vil bygge en hvilken som helst anden industriproduktion og det er en industriproduktion i testcenteret – det producerer ingen strøm, så der er ikke noget grønt i det; det er et testcenter – og hvis man vil gøre det som privat, så vil man få et nej.
Er man ikke bekymret for, om man måske skal være lidt mere gelinde?
Astrid Carøe (SF), 2023-12-07:
Jeg tror, det er enormt vigtigt, at vi lytter til borgerne, sådan at vi kommer den her bekymring i møde.
Det syntes jeg også jeg understregede i min ordførertale.
Når det kommer til naturen, som jo også er vigtig for mange af dem, der vælger at bo på landet, synes vi jo også, at den her indrømmelse, vi har fået i aftalen, med en udvidelse af Natura 2000-områder på ca. 35 ha og en etablering af et nyt vådområde på ca. 12 ha er en vigtig del af den her aftale.
For vi skal tage hensyn, både til naturen og til naboerne, når vi laver den her industri, som ordføreren helt rigtigt siger det er.
Men ikke desto mindre er det nødvendigt, at vi gør det.
Kim Edberg Andersen (NB), 2023-12-07:
Jeg synes jo, møllerne skal ud på vandet, og jeg synes, at noget af det her er klimaindustri, men det er egentlig ikke det, jeg kommer med nu.
For jeg ved, at i f.eks. Østerild er det jo ikke, fordi menneskerne har sådan et kæmpestort problem med, at de har vindmøller deroppe.
Men der, hvor jeg tror man skal passe på, når man sidder i København, som vi gør nu,
Man burde jo måske kunne tænke ud af boksen som stat og sige, at så finder vi en anden løsning, at vi køber dit hus, for det skal vi, og at så får du lov at bo der, men at så kan du ikke brokke dig over møllen.
Det er meget det der med at hive folk op af noget, de har drømt sig til, og hvis man gør det derude, bliver jeg bare nødt til at sige, at vi har en tendens til at blive en lille smule stædige i Nordjylland, hvis vi bliver jokket på for mange gange, og det er det, jeg er bekymret for man begynder at gøre, fordi det skal gå lidt stærkt, altså at man begynder at jokke på folk i stedet for at lytte til folk.
Astrid Carøe (SF), 2023-12-07:
Det er jo enormt vigtigt, at vi lytter til folk, og det er også mit indtryk – nu vil jeg igen sige, at jeg jo ikke er ordfører – at man langt hen ad vejen forsøger at gøre det.
Det, vi så foreslår i SF, er, at naboerne også får noget mere ud af det.
Så spørger ordføreren også om det her med ekspropriation, og at man får frataget sit hus, og det synes vi ikke er fordelagtigt at man gør, men nogle gange kan det være nødvendigt, fuldstændig på samme måde som når vi laver motorveje eller togbaner.
Det er i den yderste instans, det skal gøres, men det kan være nødvendigt.
Henrik Frandsen (M), 2023-12-07:
Tak for ordet, hr. formand.
Vi har i Danmark en meget stor vindmølleindustri.
Vi er førende, når det gælder udvikling af fremtidens stadig større vindmøller.
Jo større vindmøllerne er, jo mere effektive er de, og jo mere energi kan de producere.
Derfor er det også vigtigt, at vi understøtter vindmølleindustrien med hele tiden at finde og udvikle områder, hvor de kan teste fremtidens vindmøller.
Derfor er jeg også glad for lovforslaget, som vi behandler i dag – et lovforslag, som vil tillade, at der bliver mulighed for opstilling af fem vindmøller på op til 275 meters højde på Testcenter Høvsøre i stedet for de syv noget mindre vindmøller, der er mulighed for i dag.
Danmark er helt i front, når det kommer til vindmølleindustrien, og det skal vi bare blive ved med at være.
Med opsætning af højere vindmøller kan industrien fortsætte med at udvikle de fremtidige generationer af vindmøller i Høvsøre, og det er enormt vigtigt for industriens fremtid og for Danmarks fremtid, at vi har den mulighed.
Det er et af Danmarks store bidrag til hele verdens grønne fremtid, at vi kan producere fremtidens vindmøller.
Det kan ikke undgås, at opsætningen af højere vindmøller får konsekvenser for det omkringliggende område.
Ændringen af testcenteret kommer utvivlsomt til at påvirke den omkringliggende natur, og det er regeringen helt klart bevidst om.
Derfor er det med i lovændringen, at regeringen er forpligtet til at sikre, at der bliver truffet de nødvendige foranstaltninger for at beskytte vores miljø, samtidig med at der er blevet lavet kompenserende foranstaltninger for at minimere eventuelle negative påvirkninger på fugle og Natura 2000-områder.
Desuden er der opmærksomhed på, at der er et behov for at respektere de omkringliggende husejere og naboer.
Derfor vil der som i andre lignende sager blive mulighed for at anmode om overtagelse af boliger samt søge om kompensation for eventuelle værditab på boliger i nærheden af testcenteret.
En ny bonusordning vil derudover blive indført som et yderligere plaster på såret for dem, der bor tættest på vindmøllerne.
Jeg synes derfor, at der med de initiativer, der her nævnt, og med de vægtige argumenter, der er for, at vores vindmølleindustri fremover har gode testfaciliteter til rådighed, er alle mulige gode grunde til at stemme for lovforslaget.
Så Moderaterne støtter lovforslaget.
Susie Jessen (DD), 2023-12-07:
Moderaterne har jo store, store, store ambitioner for den grønne energi og i forhold til en firedobling og store, store, store vindmøller, både i Vadehavet og nu også Høvsøre.
Der var ikke meget om hensynet til borgerne i ordførerens tale – jeg hørte ikke så meget i hvert fald; der var en lille smule.
Jeg ved ikke, om ordføreren har læst høringssvarene, men der er jo det ene høringssvar efter det andet fra borgerne i Fjaltring her, en lille landsby, der ligger tæt på, som i virkelig stor grad har bidraget til den grønne omstilling.
Hvis man ser billeder fra Fjaltring, kan man se, at der ikke er andet end vindmøller over det hele.
Det er et område, som i den grad har stemplet ind på den grønne omstilling.
Hvordan er det at tage hensyn til borgerne?
For jeg kan ikke se det?
Henrik Frandsen (M), 2023-12-07:
Når vi udbygger den vedvarende energi, kommer den nogle gange til at ligge et sted, hvor der er borgere i nærheden, specielt når der er et testcenter, hvor det er meget, meget store vindmøller, vi snakker om.
Konkret er det to boliger, man taler om i Høvsøre, som enten skal overtages frivilligt eller ved ekspropriation.
Det er selvfølgelig kedeligt, at det har været nødvendigt.
Det er jo den afvejning, man må foretage som politiker, når man beslutter et lave et testcenter.
Samtidig med det har man jo med den nordligste vindmølle af de fem valgt at sige, at den maksimalt må være 250 m høj.
Det er netop for at respektere borgerne i Fjaltring.
Det har noget med nogle støjberegninger at gøre.
Samtidig med det har man undervejs i processen forsøgt at imødekomme borgerne
mest muligt.
Jeg ved godt, at det ikke er lykkedes til alles tilfredshed, men man har i hvert fald forsøgt at tillempe dem mest muligt.
Serdal Benli (SF), 2023-12-07:
Nu er det jo sådan, at jeg, når man har valgt at bosætte sig i Danmark, så sådan set vil fastholde, at det med den balance, vi har, er ganske fint, og har man boet her i de 4 år, så er jeg også ret sikker på, at man så også har valgt at blive her.
Derfor mener jeg også, at det er vigtigt, at vi giver de mennesker, der har valgt at bosætte sig i Danmark, også efter de 4 år, retten til at være aktive deltagere i vores demokratiske fællesskab.
Og det er de, i og med at vi fortsat giver dem retten til at være en del af vores lokaldemokrati, både i regionerne og i kommunerne.